O‘zbekistonda gidroenergetika sohasida yangi kompaniya tuziladi

17.05.2017
Bu haqda Prezidentimiz Shavkat Mirziyoyev Sardoba suv ombori bilan tanishuvi chogʻida ma’lum qildi.
Shavkat Mirziyoyev tashabbusi bilan 2010-yilda Janubiy Mirzachoʻl kanalining markaziy tarmogʻi oqib oʻtgan hududda suv ombori bunyod etila boshlangan edi. Joriy yilda qurilishi yakunlanadigan gidroinshootda 922 million kub metr suv toʻplanadi. Bu Sirdaryo va Jizzax viloyatlaridagi unumdor yerlardan foydalanish, qishloq xoʻjaligi ekinlari hosildorligini oshirish imkonini beradi. 


Koʻp tarmoqli fermer xoʻjaliklarini rivojlantirmoqdamiz, odamlar takroriy ekin ekib, qoʻshimcha daromad topsin. Sardoba suv ombori hududdagi dehqon va fermerlarga bu borada katta imkoniyatlar yaratadi, dedi davlatimiz rahbari. 


Prezidentimizning Xitoy Xalq Respublikasiga davlat tashrifi chogʻida gidroenergetika sohasida ham muhim kelishuvlarga erishildi. Ushbu mamlakat bilan hamkorlikda suv ombori yonida quvvati 15 megavatt boʻlgan mini gidroelektrostansiya quriladi. 


Davlatimiz rahbari mamlakatimizda muqobil energetikani rivojlantirish boʻyicha istiqbolli chora-tadbirlar ishlab chiqilayotgani, gidroenergetika sohasida yangi kompaniya tuzilishi rejalashtirilayotganini ta’kidladi. 


Suv ombori atrofida dam olish zonasi tashkil etiladi. 


Shu yerda Mirzaobod tumanida amalga oshirilishi rejalashtirilgan qishloq xoʻjaligi sohasidagi istiqbolli loyihalar taqdimoti oʻtkazildi. 


“O‘zbekiston temir yoʻllari” aksiyadorlik jamiyatiga qarashli “Sardoba temir yoʻl agrosanoat majmuasi” unitar korxonasi tomonidan baliqchilik, chorvachilik, meva-sabzavotni qayta ishlash, sut mahsulotlari va omixta yem ishlab chiqarishga ixtisoslashgan loyihalar amalga oshirilishi rejalashtirilgan. 


Sardoba suv ombori va Mirzaobod tumani hududida tashkil etiladigan baliqchilik majmuasi inkubatsion sex, intensiv hovuzlar, baliqni qayta ishlash zavodi, mahsulotlarni saqlovchi muzlatkichni oʻz ichiga oladi. Baliq uchun omixta yem ham shu yerning oʻzida ishlab chiqariladi. Ushbu korxonalarda 150 ish oʻrni yaratiladi. Majmua “Ipoteka-bank” bilan hamkorlikda tashkil etilayotgan “Sirdaryo baliq sanoat” korxonasi uchun asosiy baza boʻlib xizmat qiladi. 


Sardoba meva-sabzovotlar logistika markazi ham koʻp tarmoqli boʻladi. Bu yerda meva-sabzavotlar yetishtirish, saralash, qayta ishlash, qadoqlash, muzlatish, saqlash, quritish va yetkazib berish tashkil etiladi. Korxonada 220 kishi ish bilan ta’minlanadi. 


Mirzaobod tumanida tashkil etiladigan chorvachilik kompleksida zotdor qoramollar koʻpaytirish orqali aholiga goʻsht va sut yetkazib berish yoʻlga qoʻyiladi. 100 ish oʻrni yaratiladi. 


Ushbu tumandagi yana bir korxonada sut mahsulotlari ishlab chiqariladi. 3 ming 500 tonna sut qayta ishlanib, keng turdagi mahsulotlar tayyorlanadi va qadoqlanadi. 25 kishining bandligi ta’minlanadi. 


Tarmoqdagi korxonalarni omixta yem bilan ta’minlash maqsadida shu yoʻnalishda korxona tashkil etish moʻljallangan. 3 ming tonna omixta yem ishlab chiqariladigan korxonada 25 ish oʻrni yaratiladi.